Kom aan die beweeg, mamma!
JY LEES NOU Kom aan die beweeg, mamma!
Swanger ma's is dikwels so besig met hul ouer kinders dat hulle skaars die energie het om aan die fisieke eise van hul swangerskap te voldoen. Die gedagte om oefen by dié vol rooster te voeg, is sommer verregaande. Maar dit is nie net goed vir jou en jou ongebore baba nie, jy kan jou ander kinders ook daarby betrek.
Die voordele van 'n bietjie ligte oefening tydens jou swangerskap is groot; dit kan jou selfs die hupstoot gee wat jy nodig het.
Hoekom het jy en baba 'n bietjie oefening nodig?
Die voordele wat oefening tydens swangerskap bied, wissel van die verligting van rugpyn en hardlywigheid tot rustiger slaap. Oefening help ook gewrigslytasie voorkom, want jou gewrigte verslap tydens swangerskap. Jy hou ook jou gewig in toom en maak dit makliker om ná die geboorte die oortollige vetjies af te skud.
Oefen saam met jou kinders
Hier is 'n paar kreatiewe idees sodat jy oefening en tyd saam met jou kinders kan kombineer.
Koop 'n dans- of aërobiese oefeninge-DVD (niks te straf nie) en speel dit in jou woonkamer. Jy kan 'n bietjie oefening inkry terwyl jou kinders in die vertrek kan baljaar. Bly maar weg van enigiets wat vereis dat jy moet spring of draai (of swaartekrag op enige manier uitdaag!).
Al wat jy regtig nodig het, is 'n goeie stootwaentjie vir jou kind en 'n paar gemaklike stapskoene. Die vars lug gaan jou kop skoonmaak en die endorfiene wat vrygestel word, gaan jou opkikker. Die voordeel is dat stap vir die meeste swanger vroue veilig is; jy kan dit deur jou hele swangerskap doen.
Kleuters en voorskoolse kinders is in die algemeen baie aktief. As jy dus van die rusbank wil wegkom, kan jy in jou kleintjie se voorbeeld navolg. As jou baba nog kruip, kan jy probeer om minstens 30 minute saam met hulle op die vloer deur te bring.
As jy 'n bietjie alleentyd het, word Pilates, swem en joga vir swanger vroue sterk aanbeveel.
Onthou, dit is baie belangrik dat jy jou ginekoloog raadpleeg voor jy enige oefening aandurf, ongeag hoe lig dit is. Elke swangerskap verskil; iets wat jou kollega of vriend doen, is dalk skadelik vir jou.